钦定古今图书集成/明伦汇编/人事典/第025卷
## 钦定古今图书集成/明伦汇编/人事典/第025卷

| 钦定古今图书集成 明伦汇编 第二十五卷 |

| |

第二十五卷目录

形貌部纪事一

人事典第二十五卷

《补衍》“中天皇氏，号曰天灵，姓望名获。颀羸三舌，骧首
鳞身，碧卢秃揭。”

地皇氏，岳姓名铿，《马踶妆》，首出熊耳龙门山。

《人皇》氏，即泰皇氏，一曰居方氏，姓恺，名胡洮，龙躯骧
首达腋。出《刑马山》《提地国》。

自人皇氏，后有五龙氏，兄弟五姓，人面龙身并乘龙，
上下治五方司五类。

《路史》：“黄神氏，或曰黄袜，黄头大腹，出天斋政
辰放氏，是为皇。次屈渠，头四乳。”

“皇覃氏。”“《兑》头日角。”

《仓》帝《史皇氏》，龙颜侈哆，四目灵光。

《史记补·三皇本纪》：“太昊伏羲氏，蛇身人首。”

《路史》：“太昊伏戏氏，龙身牛首、渠肩、达掖，山准、日角、奯
目、珠衡，骏毫翁鬣，龙唇龟齿，长九尺有一寸。望之广，
视之专，继天出震，聪明睿智，盖承岁而王，以立治纪，
而万世循用之。”按注《元中记》云：“伏羲龙身”，《灵光赋》乃
云麟身。《文子》云：“蛇身麟首，有圣德。”故《周燮传注》云：“麟
身牛首”，非也。《孝经援神契》云：“伏羲大目、山准、日角而”
连珠衡。《宋均注》云：“木精之人日角，额有骨表，取象日
所出房，所立有星也。珠衡，衡中有骨表如连珠，象玉
衡星。”

《拾遗记》：“春皇者，庖牺之别号。所都之国有华胥之洲，
神母游其上，有青虹绕神母，久而方灭，即觉有娠，历
十二年而生庖牺，长头修目，龟齿龙唇，眉有白毫，须
垂委地。或人曰：‘岁星十二年一周天。今叶以天时’。”
《史记补三皇本纪》：“女娲氏亦风姓，蛇身人首。”

《路史》：“女皇氏。”㚿“娲蛇身牛首。”宣发按：《元中记》云：“伏羲
龙身，女娲蛇躯。”《列子》以为皆蛇身牛首虎鼻。故曹植
赞女娲云：“二皇牛首蛇形。”盖人之形自有同乎物者，
今相家者流，取象禽兽之形体者是矣，非真首牛而
身蛇也。韩愈、柳宗元且不之达，至今绘画羲、炎者，犹
真为太牢委蛇之状。夫宛然戢然作于堂上，而何以
君人哉？王充云：“世图女娲为妇人形，斯得之矣。”至陶
弘景遂疑佛氏地狱中，有所谓牛头阿旁者，为是三
皇五帝，尢可怪笑！

共工氏髦身朱发。按注《归藏启筮》云：“共工，人面蛇身
朱发。”

《史记补·三皇本纪》：“炎帝神农氏，人身牛首。”

《尚书旋玑钤》：“有神人，名石年，苍色大眉，戴玉理，驾六
龙出地辅，号皇神农。”始立地形，甄度四海，东西九十
万里，南北八十一万里。

《路史》：“炎帝神农氏母安登，感神于常羊，生神农于列
山之石室，长八尺有七寸，弘身而牛愿，龙颜而大唇，
怀成钤，戴玉理。”按注《春秋元命苞》云：“少典妃安登，游
于华阳，有神竜首，感之于常羊，生神子，人面龙颜，好
耕，是为神农。”《诗含神雾》云：“龙首，颜似龙也，愿额首。”《命
历序》云：“有神人，名石耳，苍色，六肩，戴玉理。”注云：“日月
清有次序，故神应和气以生之。”大唇一作大眉，玉理
一作玉英，犹玉胜也。

《河图始开图》：黄帝名轩，北斗黄帝之精，母，地祇之女，
附宝之郊野，大电绕斗枢星，耀感附宝生轩胸，文曰：
“黄帝子。”

《路史》：黄帝有熊氏，身逾九尺，附函挺朵，修髯花瘤，河
目隆颡，日角龙颜，生而神灵，鬐而能言。按注《河图》云：
“黄帝兑颐，黑帝修颈，苍帝并乳。”

伯陵为黄帝臣，同吴权之妻阿女缘妇孕三年生三
子，曰殳曰鼓曰延鼓《兑》头而祝庸为黄帝司徒
居于江水，生术嚣兑首方颠。

《蚩尢》“疏首虎卷，八肱八趾。”

颛顼祖曰昌意，取蜀山氏曰“景。”“生帝干荒。擢首而
谨耳，豭喙而渠股。”取蜀山氏曰：“枢生颛顼，渠头并干，
通眉带午，渊而有谋。”疏“以知远。年十五而佐小昊，封
于高阳。”按注“擢首长咽”，“谨耳小耳。”或作“擢耳”、“谨首”，非。
《海内朝鲜纪》云：“谨耳豕喙，鳞身渠股。”郭云：“谨耳，未详。”
渠，《车辋传》言“若大车之渠”，非也。渠，钜也；谨，小也。《相》书：
“耳门不容麦，寿过百。”《元命苞》云：“颛玉带干，是谓清明。”
干谓成干字。《易乾凿度》云：“泰表戴干。”郑氏云：“泰者，人
形体之彰识也。干，盾也。”王劭言“隋文有龙颜，带干之
表，指示群臣”，是也。宋忠注为干盾，故《世纪》云“高阳首
带干戈”，误矣。本又作带午，言如午字。叶法善额有二午者，或又作带牛，非。

帝喾高辛氏，方颐庞覭珠庭，仳齿戴干。按注《河图》矩
起及《白虎通》云：帝骈齿，上法日参。秉度成纪，以理
阴阳。《帝系》亦云：“方颐骈齿。”《元命苞》云：“帝喾戴干，是谓
清明。发节移度，盖像招摇。”注云：“干，楯也。”招摇为天戈，
戈楯相副戴之，像见天中以为表。干或作辛。

《竹书纪年》：“帝尧陶唐氏，母曰庆都，生于斗维之野，常
有黄云覆其上。及长，观于三河，常有龙随之。一旦龙
负图而至，其文要曰：‘亦受天祜。眉八彩，须发长七尺
二寸，面锐上丰下，足履翼宿。既而阴风四合，赤龙感
之，孕十四月而生尧于丹陵，其状如图。及长，身长十
尺，有圣德，封于唐，梦攀天而上。高辛氏衰，天下归之’。”
《路史》：“帝尧陶唐氏，身侔十尺，丰下兑上，龙颜日角，八
采三眸。鸟庭荷胜，琦表射出，握嘉履翼，窍息洞通，聪
明密微，其言不式，其德不回，仁如天，智如神，明如日
而晦如阴。”按注《合诚图》云：“亦帝之为人，视之，丰长八
尺七寸，光面八彩。”谓八位皆有光彩，注云：彩色有八
者，非。而《孝经援神契》及《元命苞》乃云：“眉有八彩。”《书大
传》等遂以为眉有八字，妄也。王充《宣汉》云：“正使尧复
仳齿，舜复八眉。”

《史记五帝本纪》：“虞舜者名曰重华。”按注孔安国云：“舜
目重瞳子，故曰重华。龙颜大口，黑色，身长六尺一寸。”
《路史》“帝舜有虞氏，长九尺，大上，员首龙颜，日衡方庭，
甚口，面𩔁亡髦，怀珠握褒，形卷娄，色黳露目，童重曜，
故曰舜。而原曰重华。”按注《孔丛子》云：“舜长八尺有奇，
面颔无毛，亦圣也。”《世纪》云“六尺一寸”，非。《春秋繁露》云：
“舜形体太上而圆首，长于天文，纯于孝慈。”古谓眉衡，
故执天子之器。上衡日衡者，眉骨圆起也。《洛书灵准
听》云：“有人方面，日衡重华握石，椎怀神珠。”注：谓：衡有
骨，表如日怀珠，谕有明信。椎读如锤，言能平轻重。《孝
经援神契》云：“舜手握褒，龙颜大口。”《庄子》云：“卷娄者，舜
也。”注谓背项伛凹向前也。《文子》云：“尧瘦癯，舜微墨。”《尸
子》：“尧瘦舜墨。”言忧世念民至于此。而邓析子言：“尧舜
至圣，身如脯腊，尧若腊，舜若腒。”故王充言：上帝引挽，
此谓舜也。承安继逸，无为而治，何为若腒哉？按《荀子》
“尧舜参眸子”，是尧亦重瞳，然但一目重。《书大传》言舜
四瞳子，则两目重矣。故《春秋演孔图》云：舜目四瞳，谓
之重明。承乾踵尧，海内富昌。《元命苞》云：“舜重瞳子。”是
谓。〈阙〉原上应摄提，下应三元。《尸子》《淮南子》云：“舜两瞳
子，是谓重明，作事成法，出言成章。”夫舜，葍也，蔓地莲
华之名。有睒曜意，故目好动而曰舜。或作瞬。

《竹书纪年》：“帝禹，夏后氏，母曰修己，出行见流星贯昴，
梦接意感，既而吞神珠，修己背剖而生禹于石纽，虎
鼻大口，两耳参镂，首戴钩铃，胸有玉斗，足文履己，故
命文命，长有圣德，长九尺九寸。”

《春秋繁露》：“天将授禹，主地，法夏而王祖锡姓为姒氏。
至于生发于背，形体长，长足肵疾，行先左，随以右，劳
左佚右也。性长于行，习地明水。”

《路史》：“帝禹，夏后氏，身长九尺，有只，虎鼻河目，骈齿鸟
喙，臣三屚，戴成钤，怀玉斗”，玉骭，履己：按：注《世纪》云：“长
九尺二寸，耳参镂本作漏”，一云九尺九寸。郑注《雒书
灵准听》云：“有人出石夷掘地代，戴成钤，怀玉斗。”注：“姚
氏云：‘禹胸有墨如北斗’。郑谓怀璇玑玉衡之道。”戴钤，
谓有骨表，如钩钤星也。

帝喾四后，上妃有骀氏曰姜嫄，衣帝衣，履帝敏居期
而生弃。弃惟元子，披颐象亢。按注《潜夫论》云：“后稷披
颐。”《元命苞》曰：“稷岐颐自求，是谓好农。”盖象角亢“载土
食谷。”注云：面皮有土象。颐面为下部，下部为地，巧于
利也。

《竹书纪年》：“汤号天乙，丰下锐上，晳而有𩒹，句身而扬
声，长九尺，臂有四肘，是为成汤。”

《春秋繁露》：“天将授汤，主天法质而王。”祖锡姓为子氏，
谓契母吞元鸟卵生契，契先发于胸，性长于人伦，至
汤体长专小足，左扁而右便劳右佚左也。性长于天
光，质易纯仁。

《史记·秦本纪》：“大廉元孙曰：孟戏，中衍鸟身人言，帝太
戊闻而卜之，使御吉，遂致使御而妻之。自太戊以下，
中衍之后，遂世有功，以佐殷国，故嬴姓多显，遂为诸
侯。”

《书经说命》：王庸作书以诰曰：“梦帝赉予良弼，乃审厥
象，俾以形旁求于天下，说筑傅岩之野，惟肖。”按注：审，
详也。详所梦之人，绘其形象，旁求于天下。肖，似也，与
所梦之形相似。

《史记周本纪》：“公季卒，子昌立，是为西伯。”按注《雒书灵
听》云：“苍帝姬昌，日角鸟鼻，高长八尺二寸。”

《竹书纪年》：季历之妃曰大任，梦长人感己溲于豕牢
而生昌，是为周文王。龙颜虎肩，身长十尺，胸有四乳。
大王曰：“吾世当有兴者，其在昌乎。”

《春秋繁露》：天将授文王，主地法文。而王祖锡姓姬氏，
谓后稷母姜原，履天之迹而生后稷。后稷长于邰土，
播田五谷。至文王，形体博长，有乳而大足，性长于地文势。

《礼记文王世子》：“文王之为世子，朝于王季日三。其有
不安节，则内竖以告文王，文王色忧，行不能正履。”
《竹书纪年》：“武王骈齿望羊。”

《公羊传》：“宋督弑其君与夷及其大夫孔父。孔父存则
殇公不可得而弑也。于是先攻孔父之家，殇公趋而
救之，皆死焉。孔父正色而立于朝，则人莫敢过，而致
难于其君。孔父可谓义形于色矣。”

《穀梁传》：“长狄弟兄三人，佚宕中国，瓦石不能害。叔孙
得臣，最善射者也，射其目，身横几亩，断其首而载之，
眉见于轼。”

《左传》：僖公二十三年，“晋公子重耳及曹。曹共公闻其
骈胁，欲观其裸，浴，薄而观之。”

《国语》：“阳处父如卫，反过甯，舍于逆旅甯嬴氏。嬴谓其
妻曰：‘吾求君子久矣，乃今得之。举而从之。阳子道与
之语，及山而还。其妻曰：‘子得所求而不从之，何其怀
也’’？”曰：“吾见其貌而欲之，闻其言而恶之。夫貌，情之华
也；言，貌之机也。身为情，成于中；言，身之文也。言文而
发之，合而后行，离则有衅。”今阳子之貌济，其言匮，非
其实也。若中不济而外彊之，其卒将复，中外易矣。今
阳子之情譿矣，以济盖也。吾惧未获其利而及其难，
是故去之。期年，乃有贾季之难，阳子死之。按注济，成
也，成其容貌，以盖其短也。

《左传》：文公元年“春，王使内史叔服来会葬。公孙敖闻
其能相人也，见其二子焉。叔服曰：‘谷也，食子难也，收
子谷也。丰下必有后于鲁国’。”按注，丰下盖面方。
宣公二年，宋人以兵车百乘，文马百驷，以赎华元于
郑。半入华元，逃归宋城。华元为植巡功。城者讴曰：“睅
其目，皤其腹，弃甲而复。于思于思，弃甲复来。”按《注》，睅
出目，皤大腹、于思多鬓之貌。

四年，初，楚司马子良生子越椒。子文曰：“必杀之。是子
也，熊虎之状而豺狼之声，勿杀，必灭若敖氏矣。《谚》曰：
‘狼子野心’。是乃狼也，其可畜乎？”子良不可，子文以为
大戚。

《穀梁传》：季孙行父秃，晋郤克眇，卫孙良夫跛，曹公子
手偻，同时而聘于齐。齐使秃者御秃者，使眇者御眇
者，使跛者御跛者，使偻者御偻者。萧同侄子处台上
而笑之，闻于客，客不说而去，相与立胥闾而语，移日
不解。齐人有知之者，曰：“齐之患必自此始矣。”

《路史》：李乾元杲为周上御史，胎刵且眇，取洪氏曰：“婴
敷感飞星而震。十有二年，副左而生儋，曰元禄，是为
伯阳甫。”生而能语，黄面皓首，故谓老子。耳七寸而参
屚，故名耳而，字儋。干籍九寸方童，长眉，鼻双柱，齿六
八。

《神仙传》：“老子黄白色，美眉广颡，长耳大目，疏齿，方口
厚唇，额有三五达理，日角月悬，鼻纯骨双柱，耳有三
漏门，足蹈二五，手把十文。”

《路史》：“叔梁纥生尼，尼生而頨顶，故名丘而，字仲尼。四
十有九表，堤眉谷窍，参臂骈胁，腰大十围，长九尺有
六寸，时谓长人。”

《左传襄公二十六年》：初，宋芮司徒生女子赤而毛，弃
诸堤下。共姬之妾取以入，长而美。平公入夕，共姬与
之食。公见弃也而视之尤姬，纳诸御嬖。生佐，恶而婉，
大子痤美而狠，合左师畏而恶之。寺人惠墙伊戾为
太子内师而无宠。秋，楚客聘于晋，过宋，太子野享之。
伊戾骋告公曰：“太子将为乱，既与楚客盟矣。公问诸”
夫人与左师，则皆曰：“固闻之。”公囚太子。

二十一年，北宫文子相卫襄公以如楚，过郑，文子入
聘，子太叔逆客，事毕而出，言于卫侯曰：“子太叔美秀
而文。”

《国语》：叔鱼生，其母视之曰：“是虎目而豕喙，鸢肩而牛
腹，谿壑可盈，是不可厌也，必以贿死。”遂弗视，扬食我
生。叔向之母闻之，往及堂，闻其号也，乃还，曰：“其声豺
狼之声也。终灭羊舌氏之宗者，必是子也。”

《左传》昭公二十八年：“昔叔向适郑，鬷蔑恶欲观叔向
从使之收器者而往，立于堂下，一言而善。叔向将饮
酒，闻之曰：‘必鬷明也’。下执其手以上，曰：‘昔贾大夫恶，
娶妻而美，三年不言不笑。御以如皋，射雉获之，其妻
始笑而言。贾大夫曰：‘才之不可以已，我不能射，汝遂
不言不笑。夫今子少不飏，子若无言，吾几失子’’。”
《册府元龟》。子产日角。晏平仲。月角。尾生犀角。《柳下惠》
子鱼反角。

《左传昭公二十六年》，齐鲁战于炊鼻。冉竖射陈武子，
中手，失弓而骂，以告平子曰：“有君子白晰鬒，须眉甚
口。”平子曰：“必子彊也，无乃亢诸？”对曰：“谓之君子，何敢
亢之？”

《吴越春秋》：伍子胥之吴，乃被发徉狂，跣足涂面，行乞
于市。市人观，罔有识者。翌日，吴市吏善相者见之曰：
“吾之相人多矣，未尝见斯人也，非异国之亡臣乎？”乃
白吴王僚，具陈其状，王宜召之。王僚曰：“与之俱入。”公
子光闻之，私喜曰：“吾闻楚杀忠臣伍奢，其子子胥勇而且智，彼必复父之仇，来入于吴，阴欲养之。”市吏于
是与子胥俱入见王。王僚怪其状伟，身长一丈，腰十
围，眉间一尺。王僚与语三日，辞无复者。王曰：“贤人也。”
子胥退耕于野，求勇士，荐之公子光，欲以自媚，乃得
勇士专诸。专诸者，堂邑人也。伍胥之亡楚如吴时，遇
之于途。专诸方与人斗，将就敌，其怒有万人之气，甚
不可当。其妻一呼即还。子胥怪而问其状：“何夫子之
怒盛也，闻一女子之声而折道，宁有说乎？”专诸曰：“子
视吾之仪，宁类愚者也？何言之鄙也？夫屈一人之下，
必伸万人之上。”子胥因相其貌，碓颡而深目，虎膺而
熊背，戾于《从难》，知其勇士，阴而结之，欲以为用。遭公
子之有谋也，而进之公子光。光既得专诸，而礼待之。
楚之白喜来奔，吴王问子胥曰：“白喜何如人也？”子胥
曰：“白喜者，楚白州犁之孙。平王诛州犁，喜因出奔，闻
臣在吴而来也。”阖闾曰：“州犁何罪？”子胥曰：“白州犁，楚
之左尹，号曰郄宛，事平王，平王幸之，常与尽日而语，
袭朝而食。”费无忌望而妒之，因谓平王曰：“王爱幸宛，
一国所知，何不为酒，一至宛家，以示群臣于宛之厚。”
平王曰：“善。”乃具酒于郄宛之舍。无忌教宛曰：“平王甚
毅猛而好兵，子必故陈兵堂下门庭。”宛信其言，因而
为之。及平王往而大惊曰：“宛何等也？”无忌曰：“殆且有
篡杀之忧，王急去之，事未可知。”平王大怒，遂杀郄宛。
诸侯闻之，莫不叹息。喜闻臣在吴，故来请见之。阖闾
见白喜而问曰：“寡人国僻远，东滨海，侧闻子前人为
楚荆之暴怒，费无忌之谗口，不远吾国，而来于斯，将
何以教？寡人？”喜曰：“楚国之失虏前人无罪，横被暴诛。
臣闻大王收伍子胥之穷厄，不远千里，故来归命，唯
大王赐其死。”阖闾伤之，以为大夫，与谋国事。吴大夫
被离承宴，问子胥曰：“何见而信喜？”子胥曰：“吾之怨与
喜同。子不闻《河上歌》乎？‘同病相怜，同忧相救。惊翔之
鸟，相随而集；濑下之水，因复俱流。胡马望北风而立，
越燕向日而熙。谁不爱其所近，悲其所思者乎’？”被离
曰：“君之言外也，岂有内意以决疑乎？”子胥曰：“吾不见
也。”被离曰：“吾观喜之为人，鹰视虎步，专功擅杀之性，
不可亲也。”子胥不然其言，与之俱事吴王。

独异，志要离，羸瘦极，每出，遇顺风即行，逆风即倒。
《说苑奉使篇》：晏子使楚，晏子短。楚人为小门于大门
之侧，而延晏子。晏子不入，曰：“使至狗国者，从狗门入。
今臣使楚，不当从此门。”傧者更从大门入，见楚王。王
曰：“齐无人耶？”晏子对曰：“齐之临淄三百闾，张袂成帷，
挥汗成雨，比肩继踵而在，何为无人？”王曰：“然则何为
使子？”晏子对曰：“齐命使各有所主，其贤者使贤主，不
肖者使不肖主。婴最不肖，故宜使楚耳。”

《晏子谏上篇》景公举兵将伐宋，师过太山，公梦见二
丈夫立而怒，其怒甚盛。公恐觉，晏子朝见，公告之。晏
子曰：“是宋之先汤与伊尹也。婴请言汤伊尹之状。汤
质晰而长，颜以髯，兑上丰下，倨身而扬声，伊尹黑而
短，蓬而髯，丰上《兑下》，偻身而下声。”公曰：“然，是已今若
何？”晏子曰：“夫汤，太甲、武丁、祖乙，天下之盛君也，不宜”
无后。今惟宋耳，而公伐之。故汤、伊尹怒，请散师以平
宋。景公乃不果伐。

《杂上篇》：晏子为齐相，出其御之妻，从门间而窥其夫
为相，御拥大盖，策驷马，意气扬扬，甚自得也。既而归，
其妻请去，夫问其故，妻曰：“晏子长不满六尺，身相齐
国，名显诸侯。今者妾观其出，志念深矣，常有以自下
者。今子长八尺，乃为人仆御，然子之意自以为足，妾
是以求去也。”其后夫自抑损，晏子怪而问之，御以实
对。晏子荐以为大夫。

《左传定公十四年》：卫太子蒯聩谓戏阳速曰：“‘从我而
朝少君，少君见我，我顾乃杀之。”速曰：“诺’。乃朝夫人。夫
人见太子，太子三顾，速不进。夫人见其色，啼而走曰：
‘蒯聩将杀余’。”

十五年，邾隐公来朝，子贡观焉。邾子执玉高，其容仰；
公受玉卑，其容俯。子贡曰：“以礼观之，二君者皆有死
亡焉。高仰骄也，卑俯替也。骄近乱，替近疾。君为主，其
先亡乎？”

哀公十四年，齐简公之在鲁也，阚止有宠焉，及即位，
使为政。陈豹欲为子我臣，使公孙言己已有丧而止
既而言之曰：“有陈豹者长而上，偻望视事君子必得
志，欲为子臣。吾惮其为人也，故缓以告。”子我曰：“何害
是其在我也。使为臣。”

《韩子·十过》篇：智伯约韩、魏以伐赵，围晋阳。张孟谈见
韩、魏之君，因与约三军之反，以报襄子。二君朝智伯
而出，遇智过于辕门之外。智过怪其色，因入见智伯
曰：“二君貌将有变。”君曰：“何如？其行矜而意高，非他时
之节也，君不如先之。”君曰：“吾与二主约，谨矣。必不然。
子释勿忧，勿出于口。”明旦，二主又朝而出，复见智过
于辕门。智过入见曰：“君以臣之言告二主乎？”君曰：“何
以知之？”曰：“今日二主朝而出见臣，而其色动而视属
臣，此必有变，君不如杀之。”智伯不听。

《国语》：吴伐越，堕会稽，获骨焉，节专车。吴子使来好聘且问之仲尼曰：“无以吾命。”宾发币于大夫及仲尼，仲
尼爵之，既彻俎而宴。客执骨而问曰：“敢问骨何为大？”
仲尼曰：“丘闻之，昔禹致群神于会稽之山，防风氏后
至，禹杀而戮之，其骨节专车，此为大矣。”客曰：“敢问谁
守为神？”仲尼曰：“山川之灵，足以纪纲天下者，其守为
神；社稷之守为公侯，皆属于王者。”客曰：“防风氏何守
也？”仲尼曰：“汪芒氏之君也，守封隅之山者也，为漆姓。
在虞、夏、商为汪芒氏；于周为长翟，今为大人。”客曰：“人
长之极几何？”仲尼曰：“僬侥氏长三尺，短之至也；长者
不过十之，数之极也。”

《庄子盗跖篇》：孔子往见盗跖。盗跖曰：“丘来前，若所言，
顺吾意则生，逆吾心则死。”孔子曰：“丘闻天下有生而
长大，美好无双，少长贵贱，见而皆说之，此上德也。凡
人有此德者，足以南面称孤。今将军身长八尺二寸，
面目有光，唇如激丹，齿如齐贝，音中黄锺，而名曰盗
跖，丘窃为将军耻不取焉。”

《左传》：哀公二十五年：夏六月，公至自越。季康子、孟武
伯逆于五梧，郭重仆，见二子曰：“恶言多矣，君请尽之。”
公宴于五梧，武伯为祝恶。郭重曰：“何肥也？”季孙曰：“请
饮彘也。以鲁国之密迩仇雠，臣是以不获从君，克免
于大行。”又谓重也肥。公曰：“是食言多矣，能无肥乎？”饮
酒不乐。公与大夫始有恶。

《孔丛子嘉言篇》：夫子适周，见苌弘，言终，退，苌弘语刘
文公曰：“吾观孔仲尼有圣人之表，河目而隆颡，黄帝
之形貌也；修肱而龟背，长九尺有六寸，成汤之容体
也。”

《史记孔子世家》：孔子过匡，阳虎尝暴匡人，孔子状类
阳虎，拘焉五日。孔子使从者为甯武子臣子卫，然后
得去。孔子适郑，与弟子相失，孔子独立郭东门。郑人
或谓子贡曰：“东门有人，其颡似尧，其项类皋陶，其肩
类子产，然自要以下不及禹三寸，累累若丧家之狗。”
子贡以实告孔子，孔子欣然笑曰：“形状末也，而似丧”
家之狗。然哉！然哉！孔子学鼓琴，师襄子十日不进。师
襄子曰：“可以益矣。”孔子曰：“丘未得其数也。”“已习其数”，
孔子曰：“丘未得其志也。”“已习其志”，孔子曰：“丘未得其
为人也。”有间曰：“丘得其为人，黯然而黑，几然而长，眼
如望羊，心如王四国，非文王其谁能为此也？”

《庄子德充符》篇：鲁哀公问于仲尼曰：“卫有恶人焉，曰
哀骀他。丈夫与之处者，思而不能去也。妇人见之，请
于父母曰：‘与为人妻，宁为夫子妾者，十数而未止也。
未尝有闻其唱者也，常和人而已矣。无君人之位以
济乎人之死，无聚禄以望人之腹，又以恶骇天下。和
而不唱，知不出乎四域，且而雌雄合乎前，是必有异
乎人者也。寡人召而观之，果以恶骇天下。与寡人处，
不至以月数，而寡人有意乎其为人也。不至乎期年，
而寡人信之。国无宰而寡人传国焉。闷然而后应，汜
而若辞，寡人丑乎！卒授之国，无几何也。去寡人而行，
寡人恤焉。若有亡也，若无与乐是国也，是何人者也’？”
仲尼曰：“丘也尝使于楚矣，适见豚子食于其死母者，
少焉眴若，皆弃之而走，不见己焉尔不得类焉。尔所
爱其母者，非爱其形也，爱使其形者也。战而死者，其
人之葬也，不以翣资刖者之屦，无为爱之，皆无其本
矣。为天子之诸御，不爪翦，不穿耳，取妻者止于外，不
得复使形全，犹足以为尔，而况全德之人乎？”今《哀骀
他》未言而信，无功而“亲，使人授己国，唯恐其不受也。
是必才全而德不形者也。”哀公曰：“何谓才全？”仲尼曰：
“死生存亡，穷达贫富，贤与不肖，毁誉，饥渴寒暑，是事
之变，命之行也，日夜相代乎前，而知不能规乎其始
者也，故不足以滑和。不可入于灵府，使之和豫通而
不失于兑，使日夜无却而与物为春，是接而生时于
心者也，是之谓才全。”“何谓《德不形》？”曰：“平者，水停之盛
也，其可以为法也，内保之而外不荡也。德者，成和之
修也，德不形者，物不能离也。”哀公异日以告。闵子曰：
“始也吾以南面而君天下，执民之纪而忧其死，吾自
以为至通矣。今吾闻至人之言，恐吾无其实，轻用吾
身而亡吾国。吾与孔丘，非君臣也，德友而已矣。”《𬮱跂》
《支离》《无脤》说卫灵公，灵公说之而视全人，其脰肩肩；
《瓮盎大瘿》说齐桓公，桓公说之而视全人，其脰肩肩。
故德有所长而形有所忘，人不忘其所忘，而忘其所
不忘，此谓诚忘。故圣人有所游，而知为孽，约为胶，德
为接，工为商。圣人不谋，恶用知？不斲，恶用胶？无丧，恶
用德？不货，恶用商？四者，天鬻也；天鬻也者，天食也。既
受食于天，又恶用人？有人之形，无人之情。有人之形，
故群于人；无人之情，故是非不得于身。“眇乎小哉”，所
以属于人也；“謷乎大哉”，独成其天。

《韩诗外传》：闵子骞始见于夫子，有菜色，后有刍豢之
色。子贡问曰：“子始有菜色，今有刍豢之色，何也？”闵子
曰：“吾出蒹葭之中，入夫子之门。夫子内切磋，教以孝，
外为之陈王法，心窃乐之。出见羽盖龙旗，旃裘相随，
心又乐之。二者相攻胸中而不能任，是以有菜色也。
今被夫子之教濅深，又赖二三子切磋而进之，内明于去就之义，出见羽盖龙旗，旃裘相随，视之如粪土
矣，是以有刍豢之色。

《礼记·祭义》：仲尼尝，奉荐而进，其亲也悫，其行也趋，趋
以数。已祭，子贡问曰：“子之言祭，济济漆漆，然今子之
祭，无济济漆漆，何也？”子曰：“济济者，容也远也；漆漆者，
容也自反也。容以远，若容以自反也，夫何神明之及
交？夫何济济漆漆之有乎？”

《吕氏春秋·遇合篇》：陈有恶人曰敦洽仇糜，雄颡广颜，
色如浃赪，垂眼临鼻，长肘而盭。陈侯见而甚说之，外
使治其国，内使制其身。楚合诸侯，陈侯病不能往，使
敦洽仇糜往谢焉。楚王怪其名而先见之，客有进状，
有恶其名，言有恶状。楚王怒合大夫而告之曰：“陈侯
不知其不可使，是不知也；知而使之，是侮也。侮且不”
智，不可不攻也。“兴师伐陈”，

《史记仲尼弟子传》：“澹台灭明，武城人，字子羽，少孔子
三十九岁，状貌甚恶，欲事孔子，孔子以为材薄。既已
受业，退而修行，行不由径，非公事不见卿大夫。南游
至江，从弟子三百人，设取与去就，名施乎诸侯。孔子
闻之曰：‘吾以言取人，失之宰予；以貌取人，失之子羽。
高柴，字子羔，少孔子三十岁。子羔长不盈五尺，受业’”
孔子，孔子以为愚。

《家语》：“高柴，齐人，高氏之别族。长不过六尺，状貌甚恶，
为人笃孝而有法正。”

《史记仲尼弟子传》：孔子既没，弟子思慕，有若状似孔
子，弟子相与共立为师，师之如夫子时也。他日弟子
进问曰：“昔夫子当行，使弟子持雨具，已而果雨。弟子
问曰：‘夫子何以知之’？”夫子曰：“《诗》不云乎：‘月离于毕，俾
滂沱矣’。昨暮月不宿毕乎？”他日月宿毕，竟不雨。商瞿
年长无子，其母为取室，孔子使之齐，瞿母请之，孔子
曰：“无忧，瞿年四十后，当有五丈夫子。已而果然。敢问
夫子何以知此？”有若默然无以应。弟子起曰：“有子避
之，此非子之座也。”

《韩子外储说篇》：宓子贱治单父，有若见之曰：“子何臞
也？”宓子曰：“君不知贱不肖，使治单父，官事急，心忧之，
故臞也。”

《喻老篇》：子夏见曾子，曾子曰：“何肥也？”对曰：“战胜故肥
也。”曾子曰：“何谓也？”子夏曰：“吾入见先王之义则荣之，
出见富贵之乐又荣之，两者战于胸中，未知胜负，故
臞。今先王之义胜，故肥。”

《独异志》：公孙吕面长三尺，阔三寸，为卫国贤臣。
《吴越春秋》：范蠡遗书文种曰：“越王长颈乌喙，鹰视狼
步，可以共患难，而不可共处乐，可与履危，不可与安。
子若不去，将害于子明矣。”文种不信。蠡乃乘扁舟，出
三江，入五湖，人莫知其所适。范蠡既去，越王乃使良
工铸金像范蠡之形，置之坐侧，朝夕论政。

《孔丛子居卫篇》：“子思适齐，齐君之嬖臣美须眉立乎
侧，齐君指之而笑，且言曰：‘假貌可相易，寡人不惜此
之须眉于先生也’。子思曰：‘非所愿也。所愿者，唯君修
礼义，富百姓，而伋得寄帑于君之境内，从繈负之列，
其荣多矣。若无此须鬣，非伋所病也。昔尧身修十尺，
眉乃八彩，实圣；舜身修八尺有奇，面颔无毛，亦圣；禹、
汤、文、武及周公勤思劳体，或折臂望视，或秃骭背偻，
亦圣，不以须眉美鬣为称也。人之贤圣在德，岂在貌
乎？且吾祖无须眉，而天下王侯不以此损其敬。由是
言之，伋徒患德之不卲美也，不病毛鬓之不茂也’。”
《庄子人间世篇》：“支离疏者，颐隐于齐，肩高于顶，会撮
指天，五管在上，两髀为胁，挫鍼治繲，足”以糊口；鼓䇲
播精，足以食十人。上征武士，则支离攘臂于其间；上
有大役，则支离以有常疾不受功。上与病者粟，则受
三锺与十束薪。夫支离其形者，犹足以养其身，终其
天年，又况支离其德者乎？

《孔丛子对魏王篇》：“子高见齐王，齐王问谁可临淄宰
称管穆焉。王曰：‘穆容貌陋，民不敬’。答曰：‘夫见敬在德，
且臣所称，称其材也。君王闻晏子、赵文子乎？晏子长
不过三尺，面貌恶，齐国上下莫不宗焉。赵文子其身
如不胜衣，其言如不出口，非但体陋，辞气又呐呐然。
其相晋国，晋国以宁，诸侯敬服，皆有德故也。以穆躯’”
形方之二子，犹悉贤之。昔臣常行临淄市，见屠商焉，
身修八尺，须髯如戟，面正红白，市之男女，未有敬之
者，无德故也。王曰：“是所谓祖龙始者也。”〈祖龙始乃屠商姓名〉“诚
如先生之言。”于是乃以管穆为临淄宰。

《史记滑稽传》：“淳于髡者，齐之赘婿也，长不满七尺，滑
稽多辩，数使诸侯，未尝屈辱。”

《孟尝君传》：孟尝君过赵，赵人闻孟尝君贤，出观之，皆
笑曰：“始以薛公为魁然也，今视之，乃眇小丈夫耳。”孟
尝君闻之，怒客与俱者，下斫击杀数百人，遂灭一县
以去。

《战国策》：邹忌修八尺有馀，而形䫉昳丽，朝服衣冠，窥
镜，谓其妻曰：“我孰与城北徐公美？”其妻曰：“君美甚，徐
公何能及君也。”城北徐公，齐国之美丽者也。忌不自
信，而复问其妾曰：“吾孰与徐公美？”妾曰：“徐公何能及君也。”旦日客从外来，与坐谈，问之：“吾与徐公孰美？”客
曰：“徐公不若君之美也。”明日徐公来，孰视之，自以为
不如窥镜而自视，又弗如远甚。暮寝而思之，曰：“吾妻
之美我者，私我也；妾之美我者，畏我也；客之美我者，
欲有求于我也。”于是入朝见威王，曰：“臣诚知不如徐
公美。臣之妻私臣，臣之妾畏臣，臣之客欲有求于臣，
皆以美于徐公。今齐地方千里，百二十城，宫妇左右
莫不私王，朝廷之臣莫不畏王，四境之内，莫不有求
于王。”由此观之，王之蔽甚矣。

《拾遗记》：“周有韩房者，自渠胥国来，身长一丈，垂发至
膝。”

《吕氏春秋·达郁篇》：列精子高听行乎齐，湣王善衣练
布衣，白缟冠，颡推之履，特会朝雨袪，步堂下，谓其侍
者曰：“我何若？”侍者曰：“公姣且丽。”列精子高因步而窥
于井，粲然恶丈夫之状也。喟然叹曰：“侍者为吾听行
于齐王也，夫何阿哉！又况于所听行乎？”

《战国策》：“齐闵王之遇杀，其子法章变姓名为莒太史
家庸夫。太史敫女奇法章之状貌，以为非常人，怜而
常窃衣食之与私焉。”

《孔丛子执节篇》：“‘魏安釐王问子顺曰：‘马回之为人，虽
少，才文梗梗，亮直，有大丈夫之节。吾欲以为相，可乎’？
答曰：‘知臣莫若君，何有不可？至于亮直之节，臣未明
也’。王曰：‘何故’？答曰：‘闻诸孙卿云：其为人也，长目而豕
视者，必体方而心圆，每以其法相人，千百不失’。臣见
回非不伟其体干也，然甚疑其目’。王卒用之，三月，果”
以謟得罪。
《史记蔡泽传》：“蔡泽者，燕人也。游学于诸侯，小大甚众，
不遇而从唐举相，曰：‘吾闻先生相李兑，曰：‘百日之内，
持国秉政，有之乎’’？”曰：“有之。”曰：“‘若臣者何如’？唐举孰视
而笑曰：‘先生曷鼻，巨肩，魋颜，蹙齃，膝挛。吾闻圣人不
相，殆先生乎’？”

《风俗通》：齐有一女，二家求之，其家语其女曰：“汝欲东
家则左袒，欲西家则右袒。”其女两袒。父母问其故，对
曰：“愿东家食而西家息，以东家富而丑，西家美而贫
也。”

《史记秦始皇本纪》：秦王见尉缭亢礼，衣服食饮与缭
同。缭曰：“秦王为人，蜂准长目，挚鸟膺豺声，少恩而虎
狼心，居约易出人下，得志亦轻食人。我布衣然见我，
常身自下我。诚使秦王得志于天下，天下皆为虏矣，
不可与久游。”乃亡去。秦王觉，固止，以为秦国尉，卒用
其计策。

《河图稽命》征秦，帝名政，虎口日角，大目蜂鼻，长八尺
六寸，大七围，手握兵执矢，名“祖龙。”

《史记滑稽传》：“优旃者，秦倡朱儒也。善为笑言，然合于
大道。秦始皇时，置酒而天雨，陛楯者皆沾寒。优旃见
而哀之，谓之曰：‘汝欲休乎’？陛楯者皆曰：‘幸甚’。优旃曰：
‘我即呼汝，汝疾’。应曰：‘诺’。居有顷，殿上上寿，呼万岁。优
旃临槛大呼曰：‘陛楯郎！郎曰：‘诺’。优旃曰：‘汝虽长，何益，
幸雨立。我虽短也，幸休居’。于是始皇使陛楯者得半
相代。